Man vas ná ‘vermiste’ se doodFoto: SAPD/Facebook Gershwin Swartz (24) het op 11 Julie omstreeks 19:30 sy ouerhuis verlaat. Hy het met ŉ blou Volkswagen Polo gery en nooit weer teruggekeer huis toe nie. Hy is kort daarna as vermis aangemeld. Die polisie het onmiddellik ŉ soektog van stapel gestuur en Swartz se motor is by ŉ huis in Newpark gevind. “Die polisie het tydens hul ondersoek vasgestel Swartz se vriendin woon by die huis. Verdere ondersoek het die polisie na Galeshewe gelei waar die verdagte in hegtenis geneem is,” het kapt. Olebogeng Tawana, woordvoerder van die polisie, gesê. Volgens Tawana het die verdagte die polisie na ŉ veld naby ŉ skietbaan gevat waar Swartz se liggaam met verskeie steekwonde gevind is. Die verdagte sal Maandag in die Kimberley-landdroshof verskyn. Enigiemand met inligting kan die ondersoekbeampte, Desmond Markgraaff, by 082 302 0407 of 053 838 4208 bel.